Isabelle Adjani
D'Isabelle Yasmine Adjani, gebuer de 27. Juni 1955 zu Paräis, ass eng franséisch Schauspillerin.

Obwouel d'Isabelle Adjani hir éischt Experienzen als Schauspillerin a Kinofilmer gemaach huet, gouf si fir am Ufank als Theaterschauspillerin bekannt. 1972 hat si an der Comédie-Française mat hiren Interpretatioune vun der Ondine am Jean Giraudoux sengem Stéck mam selwechten Numm, an der Agnès am Molière senger Ecole des femmes grousse Succès. Béid Stécker goufen duerno mat hir fir d'Televisioun adaptéiert.

Hir Filmcarrière huet 1970 mam Kannerfilm Le petit Bougnat vum Bernard Toublanc-Michel ugefaangen. Hiren Duerchbroch hat se am François Truffaut sengem L'histoire d'Adèle H. an der Roll vum Victor Hugo senger Duechter, wat hir eng Oscar-Nominéierung abruecht huet. Duerno koume Rollen ë. a. am Roman Polanski sengem Le locataire (1976), dem André Téchiné sengem Politthriller Barocco an am Werner Herzog senger Dracula-Verfilmung Nosferatu: Phantom der Nacht. An den 1980er Joren hat si virun allem Succès mat hiren Interpretatiounen am Claude Miller sengem Mortelle randonnée, dem Jean Becker sengem L'été meurtrier (César als bescht Haaptroll), an dann nees am Luc Besson sengem Subway (1985) an an der Roll vun der Camille Claudel am Film mam selwechten Titel, woufir s'en César an e Sëlwere Bier zu Berlin krut. Den Hollywood-Film Ishtar war dogéint e Flop, trotz sëllegen anere Staren.

An den 1990er Joren huet si a Filmer wéi Toxic Affair (1993), La reine Margot vum Patrice Chéreau (1994) an Diabolique (1996) vum Jeremiah S. Chechik (mat der Sharon Stone), der Neiverfilmung vum Henri-Georges Clouzot sengem Klassiker Les diaboliques matgespillt, huet sech an de Joren duerno dann awer méi ëm hir Famill gekëmmert.

2002 war si nees an der Laetitia Masson hirem La repentie (2002) ze gesinn, an duerno a méi klenge Rolle wéi am Monsieur Ibrahim et les fleurs du Coran (2003). E puer Tëleessfilmer koumen no, a vun 2008 un och nees Kinosfilmer, wéi dem Jacques Weber säi Figaro an dem Jean-Paul Lilienfeld säi La journée de la jupe, woufir se hire fënnefte César als bescht Schauspillerin krut, eppes, wat bis ewell  soss nach kee fäerdegbruecht huet.

D'Isabelle Adjani huet och a puer Lidder opgeholl, dat bekanntst ass Pull Marine, geschriwwe vum Serge Gainsbourg, dat 1983 en Nummer-Eent-Hit a Frankräich war.

Filmographie

Kino 
 1970: Le petit bougnat - Regie: Bernard Toublanc-Michel - Haaptacteuren: Claude Amazan, Vincenzo Sartini
 1972: Faustine et le bel été - Regie: Nina Companéez - Haaptacteuren: Muriel Catalá, Georges Marchal
 1974: La gifle - Regie: Claude Pinoteau - Haaptacteuren: Lino Ventura, Annie Girardot
 1975: Ariane - Regie: Pierre-Jean de San Bartolomé - Haaptacteuren: Eugène Ionesco, Emmanuelle Riva
 1975: L'histoire d'Adèle H. - Regie: François Truffaut - Haaptacteuren: Bruce Robinson, Sylvia Marriott
 1975: Barocco - Regie: André Téchiné - Haaptacteuren: Gérard Depardieu, Marie-France Pisier
 1976: Le locataire - Regie: Roman Polanski - Haaptacteuren: Roman Polanski, Melvyn Douglas
 1976: Violette & François - Regie: Jacques Rouffio - Haaptacteuren: Jacques Dutronc, Serge Reggiani
 1978: The Driver - Regie: Walter Hill - Haaptacteuren: Ryan O'Neal, Bruce Dern
 1979: Nosferatu - Phantom der Nacht - Regie: Werner Herzog - Haaptacteuren: Klaus Kinski, Bruno Ganz
 1979: Les soeurs Brontë - Regie: André Téchiné - Haaptacteuren: Marie-France Pisier, Isabelle Huppert
 1981: Clara et les chics types - Regie: Jacques Monnet - Haaptacteuren: Daniel Auteuil, Josiane Balasko
 1981: Quartet - Regie: James Ivory - Haaptacteuren: Alan Bates, Maggie Smith
 1981: Possession  - Regie: Andrzej Żuławski - Haaptacteuren: Sam Neill, Margit Carstensen
 1981:  L'année prochaine... si tout va bien - Regie: Jean-Loup Hubert - Haaptacteuren: Thierry Lhermitte, Fred Personne
 1982: Tout feu, tout flamme - Regie: Jean-Paul Rappeneau - Haaptacteuren: Yves Montand, Lauren Hutton
 1982:  The Last Horror Film - Regie: David Winters - Haaptacteuren: J'Len Winters, Joe Spinell
 1982:  Antonieta - Regie: Carlos Saura - Haaptacteuren: Hanna Schygulla, Ignacio López Tarso
 1982: Mortelle randonnée - Regie: Claude Miller - Haaptacteuren: Michel Serrault, Guy Marchand
 1983: L'été meurtrier - Regie: Jean Becker - Haaptacteuren: Alain Souchon, Suzanne Flon
 1985: Subway - Regie: Luc Besson - Haaptacteuren: Christophe Lambert, Richard Bohringer
 1986: T'as de beaux escaliers tu sais - Regie: Agnès Varda - (Kuerzfilm)
 1987: Ishtar - Regie: Elaine May - Haaptacteuren: Warren Beatty, Dustin Hoffman
 1988:  Camille Claudel  - Regie: Bruno Nuytten - Haaptacteuren: Gérard Depardieu, Madeleine Robinson
 1993: Toxic Affair - Regie: Philomène Esposito - Haaptacteuren: Hippolyte Girardot, Fabrice Luchini
 1994: La reine Margot - Regie: Patrice Chéreau - Haaptacteuren: Daniel Auteuil, Jean-Hugues Anglade, Virna Lisi
 1996: Diabolique - Regie: Jeremiah S. Chechik - Haaptacteuren: Sharon Stone, Kathy Bates
 1998: Paparazzi - Regie: Alain Berbérian - Haaptacteuren: Patrick Timsit, Vincent Lindon
 2002: La repentie - Regie: Laetitia Masson - Haaptacteuren: Sami Frey, Aurore Clément
 2003: Adolphe - Regie: Benoît Jacquot - Haaptacteuren: Stanislas Merhar, Jean Yanne
 2003: Bon voyage - Regie: Jean-Paul Rappeneau - Haaptacteuren: Gérard Depardieu, Virginie Ledoyen
 2003: Monsieur Ibrahim et les fleurs du Coran - Regie: François Dupeyron - Haaptacteuren: Omar Sharif, Pierre Boulanger
 2008: La journée de la jupe - Regie: Jean-Paul Lilienfeld - Haaptacteuren: Denis Podalydès, Yann Collette
 2010: Mammuth - Regie: Benoit Delépine, Gustave de Kervern - Haaptacteuren: Gérard Depardieu, Yolande Moreau
 2011: De force - Regie: Frank Henry - Haaptacteuren: Eric Cantona, Simon Abkarian
 2012: David et Madame Hansen - Regie: Alexandre Astier - Haaptacteuren: Alexandre Astier, Julie-Anne Roth
 2013: Ishkq in Paris - Regie: Prem Raj - Haaptacteuren: Preity Zinta, Shekhar Kapur
 2014: Sous les jupes des filles - Regie: Audrey Dana - Haaptacteuren: Laetitia Casta, Vanessa Paradis
 2016: Carole Matthieu - Regie: Louis-Julien Petit - Haaptacteuren: Corinne Masiero, Ola Rapace

Um Spaweck 

Franséisch Filmschauspillerinnen
Franséisch Theaterschauspillerinnen
Franséisch Televisiounsschauspillerinnen
Gebuer 1955
César fir déi bescht Schauspillerin
Franséisch Sänger
Bescht Schauspillerin beim Festival vu Cannes
Lumières-Präis fir déi bescht Schauspillerin
Sëlwere Bier fir déi bescht Schauspillerin
Suzanne-Bianchetti Präis